SKRIFTLIG FORESPØRGSEL P-0268/02

af Giles Chichester (PPE-DE) til Kommissionen

(1. februar 2002)

Om: Forberedelse af Det Europæiske Råds møde i Barcelona

Det Europæiske Råd opfordrede på sit møde i Lissabon i 2000 medlemsstaterne til at sikre generel elektronisk adgang til de vigtigste offentlige basistjenesteydelser i 2003. Vil dette mål ifølge Kommissionen kunne opfyldes, og på hvilket grundlag bygger den sin antagelse?

Svar afgivet på Kommissionens vegne af Erkki Liikanen

(4. marts 2002)

Kommissionen og Rådet integrerede denne opfordring og andre opfordringer fra Det Europæiske Råd i artikel 11 i formandskabets konklusioner fra Lissabon (23. og 24. marts 2000) i 2002 handlingsplanen for eEurope(1). Handlingsplanen blev senere vedtaget på Det Europæiske Råds møde i Feira (den 19. og 20. juni 2000) og indeholdt 64 målsætninger med klare frister, for eksempel den, som Det Ærede Medlem citerer i sin skriftlige forespørgsel.

For at fastlå, om målet kunne nås, skulle man først nærmere definere termen basistjenesteydelser. Kommissionen foreslog en liste over 20 offentlige basistjenesteydelser for borgere og otte for erhvervslivet, som blev godkendt på rådsmødet om det indre marked i november 2001. Som opfølgning er der iværksat et åbent udbud for at undersøge, hvorvidt de offentlige tjenester er online. Udbuddets mandat angav klart, at der skulle benyttes en model med 4 niveauer, som det nederlandske økonomiske institut har udarbejdet, til at vurdere, hvor avanceret online-tjenesterne var. Niveau 1 er kun information, niveau 2 er hvor formularer kan downloades og indsendes online, niveau 3 er fuld behandling af formularer, herunder verificering og niveau 4 er sikre transaktioner online. Disse omsættes til procenter og gennemsnit for de 20 tjenesteydelser.

Konsulenterne fremlagde de første undersøgelsesresultater på eGovernment konferencen den 29. og 30. november 2001 i Bruxelles, som Kommissionen og det belgiske formandskab arrangerede i fællesskab. Konsulenterne har taget et repræsentativt udvalg af over 10 000 lokale, regionale og føderale administrationer, hvoraf 7 400 havde et websted og blev kontaktet til undersøgelsen. Den fulde rapport indeholder resultaterne for hver af de 20 tjenesteydelser(2). Undersøgelsen viser, at godt halvdelen af basistjenesteydelserne allerede er online, skønt det for det meste kun betyder, at formularerne kan downloades. Undersøgelsen viste desuden, at tjenesteydelser fra en enkelt administrativ enhed i højere grad tilbydes online mens tjenesteydelser fra decentrale lokale agenturer er mindre udviklede.

Heraf konkluderede Kommissionen, at medlemsstaterne har gjort gode fremskridt med hensyn til målsætningens realisering. Der må imidlertid gøres mere for at opnå et større interaktivitet og senere hen fuldt elektroniske tjenesteydelser. Det vil kræve omfattende omorganisering af back office-funktionen for at håndtere indviklede transaktioner fra et enkelt adgangspunkt for borgere og virksomheder. Forudsat at dette sker mener Kommissionen, at målsætningen var ambitiøs men at medlemsstaterne sammenlagt er godt på vej mod at realisere den.

(1) KOM(2000) 330 endelig udg.

(2) http://europa.eu.int/information_society/eeurope/news_library/documents/bench_online_services.doc.